Kezdőlap Tartalom Utcajegyzék Képtár Reklámok Útmutató Impresszum

## Szentgyörgyi Dénes

### (1867–1920)

Marosvásárhelyen született, ott is halt meg. Szentgyörgyi István, a Szentgyörgy utcai református leányiskola igazgató-tanítójának fia, maga is tanító, akárcsak három leánytestvére.
1886-tól kezdve számos közéleti tisztséget vállal városunkban, ezek közül az itt olvasható dolgozatban sorol fel néhányat dr. Hadnagy Imre magyarországi tűzoltó-történész: „Az 1886-ban Kolozsvárott képesített tanítók egyesület“ pénztárnoka, az iparos tanoncok takarékpénztárának pénztárnoka, a Szegény Tanulókat Segélyező Egyesület jegyzője, a Marosvásárhelyi Kerékpár Egylet választmányi tagja, a Marosvásárhelyi Önkéntes Tűzoltó Egylet szivattyú-mestere, később segédtisztje, alparancsnoka, majd tiszteletbeli parancsnoka; a Márczius 15. Állandó Bizottság jegyzője, Marosvásárhely és Vidékének Méhészköre titkár-igazgatója, a Községi Elemi Iskolák Segélypénztára pénztárnoka, a Marosvásárhelyi Székely Társaság egyik alapítója.
Tanítóként Szentgyörgyi Dénes vezette a Községi Iparostanonc Iskolai Otthont, a Sándor János utcai állami elemi iskolát és napközi otthont (az utóbbi kettőből 1919-ben erőszakkal távolította el az új hatalom).
Szinnyei József Magyar írók élete és munkái című művében, a XIX. század végén e rövid bemutatót írja róla: „községi iskolai tanító Marosvásárhelyt és a m. gazdasági egyesület titkára“. Széleskörű közírói munkásságot folytatott, szerkesztője (esetenként kiadója) volt az alábbi helyi kiadványoknak:
A marosvásárhelyi szegény tanulókat segélyező egyesület Évkönyve 1887–1892 (1893)
Értesitő a „Maros-Vásárhelyi Községi Iparostanonciskolai Otthon“… tanévi müködéséről (1908-1909)
Iskolai Ünnepeink. Tanügy-szépirodalmi havi folyóirat (1909-1916)
Az Ifjú Iparos. Havi folyóirat az iparos ifjúság számára (1911-1912)
Évkönyv a Maros-Vásárhelyi Székely-Társaság századik összejövetele alkalmából (Máthé Józseffel közösen, 1904)
Évkönyv a Maros-Vásárhelyi Székely Társaság 1909. okt. 30-án tartott jubiláris 10 éves összejövetele alkalmából (1910)
Erzsébet. Emlékfüzet az ifjúság számára (1911)
Maros-Vásárhelyi lexikon (1912)
Egy színdarabja megjelent az Iskolai Ünnepeink-ben, 1914-ben, címe: Az itthonmaradottak – Alkalmi háborús színjáték.

*

Az Ifjú Iparos második számának (1911. december) utolsó oldalán olvasható az alábbi rövid beharangozó:
„Egy érdekes könyv. Kiválóan érdekes könyv van most sajtó alatt, Maros-Vásárhely város gyors fejlődésével ugyanis egész sorozata nyilt az uj utcáknak. Ezeket, — sőt sok régit is, — a hazai történelem és irodalom kiválóbbjairól, valamint a város életében nagyobb szerepet játszott férfiakról nevezték el. Egy lexikon szerü mü készül, tehát melyben részletesen ismertetve lesz mindenki, akiről Maros-Vásárhelyen utca van elnevezve. Szerkesztője és kiadója Szentgyörgyi Dénes, e folyóirat felelős szerkesztője. A mü a jövő 1912. év március végén fog megjelenni, mint e téren még eddig páratlan mü.“
A lap 4., 5. és 6. száma egy-egy cikket közöl (Bodor-kút, Mikszáth Kálmán, Jókai Mór dr.), melyek utóbb csekély változtatással bekerültek a lexikon kötetébe.
Szentgyörgyi írásai a Marosvásárhelyi lexikonban:

Előszó
Marosvásárhely története
Bernády György, dr.
Apafi Mihály
Arany János
Árpád
Barcsay Ákos
Bem-szobor
Berzsenyi Dániel
Erkel Ferenc
Erzsébet-liget
Gábor Áron
Gecse Dániel, dr.
Dr. Gecse Emberszereteti Intézet
Királyi Ítélő Tábla
Kossuth-szobor
Petőfi-emléktábla
Rákóczi-szobor
Soós Pál
Temetkezési Nagy Egylet
Werbőczy István
A város országgyűlési képviselői
Záró szavak

Könyvészet:
Az ifju iparos. Az iparos ifjuság havi folyóirata. Szerkeszti Szentgyörgyi Dénes. [Adi Árpád Kossuth-Könyvnyomdája] Marosvásárhely, 1911–1912 (6 lapszám).
Hadnagy Imre József, dr.: Szentgyörgyi Dénes arcképe. Adalékok Szentgyörgyi Dénes – Marosvásárhely szabad királyi város tűzoltó alparancsnoka – életútjához, in: Védelem Online, „História“ rovat, 2016.04.06. Idézi uő.: Gondolatok a hazai önkéntes tűzoltóságok első világháborúig tartó történetéhez, in: Védelem Tudomány II/4. (2017.12.), 208–231. o. (a vonatkozó fejezet Adalékok Szentgyörgyi Dénes (Marosvásárhely) önkéntes tűzoltói működéséhez címmel a 225–227. oldalon olvasható).
Időtár II. Marosvásárhely történeti kronológiája 1848–1918. Összeállította Sebestyén Mihály. Mentor, Marosvásárhely, 2010.
Időtár III. Marosvásárhely történeti kronológiája 1919–1944. Összeállította Sebestyén Mihály. Mentor, Marosvásárhely, 2011.
Sipos Lajos: Marosvásárhelyi mesélő házak. Difprescar, Marosvásárhely, 1999.

❧