Kezdőlap Tartalom Utcajegyzék Képtár Reklámok Útmutató Impresszum

Dr. Gecse Emberszereteti Intézet.

(Institutum Philantropicum.) – Pénztára a ref. kollegiumban.

Irta: Szentgyörgyi Dénes.

Az 1818-ik év junius 28-án ünnepelte ősi ref. kollegiumunk itteni állandó megtelepedésének első százados évfordulóját. Az ünnepi szónoklatot Antal János ref. püspök tartotta. Az ünnepély végeztével többen lakására kisérték a püspököt, köztük dr. Gecse Dániel városi phisikus is, ki igy szólt a jelenlevőknek:
„Nékem templomozás alatt elmémbe ötlék, hogy ha valaki ezelőtt száz évekkel ennek a kolégyomnak száz forintokat adott volna, oly rendelkezéssel, hogy annak kamatja évenként mostanig mindenkor tőkévé vállják, mi volna ma az ősszesitett tőke?“
Nyomban számitgatni kezdettek s megállapitották, hogy rendes körülmények között 35 ezer frtra emelkednék. (Sain v. bécsi forint = 40 osztr. ért. krajcár.)

Ezentul nem hagyta nyugton Gecsét ez az eszme. 1820-ban már le is teszen 2000 német forintot alapitványként, megirván egyszersmint, minden apró részletre kiterjedve, annak kezelését s későbbi felhasználását.
Sulyos betegsége idején aztán 1824. március 16-án ugy végrendelkezett, hogy – édes anyja halála után – összes vagyona ezen célra fordittassék, a kamatokat addig anyja élvezze.
A „testamenti executorok“ 1828. aug. 3-ikán végezték be munkálataikat. Behajtották a felvehető követeléseket s kifizették a tartozásokat, s ekkor az „Emberszereteti Intézet“ alaptőkéje, beleszámitva az 1820-ban letett 2000 frtot és kamatait is: 32479 váltó magyar forint 8½ dollárt tett, (1 magyar forint kb. 60 krajcár volt.)
Ez az összeg képezte tehát alapját a „Gecse emberszereteti Intézet“-nek.
A dr. Gecse által szerkesztett s már jelzett szabályzat szerint az alaptőke mindaddig gyümölcsöztetendő, mig egy millió forintra emelkedik. Az alap kezelését egy 9 tagu „comissio“-ra bizta Gecse, melynek tagjai:
1. A felsőbbség részéről (ma a m. kir. belügyminiszterium) 1 tag, (Gróf Haller János főispán.)

2. Maros-Vásárhely közönsége részéről 2 tag. (Hofbauer Aurél és Nagy Imre tanácsosok.)
3. Ref. egyházkerület részéről 1 tag. (Nagy Elek kir. táblai biró.)
4. Ref. kollegium részéről 2 tag. (Pál Gusztáv igazgató és Trózner Lajos tanár.)
5. Helyi ref. egyház részéről 1 tag. (Bodó Sándor kir. főügyész.)
6. Róm. kath. gimnázium részéről 1 tag. (Missz Olivér tanár.)
Kilencedik, mint elnök a ref. kollegium mindenkori főgondnoka (Gróf, Toldalagi László.) Tagja még a bizottságnak Bari Zsigmond pénztárnok is. Az 1903. év végén volt együtt a végrendeletben kivánt 1 millió rhfrint. (Gecse számitása szerint 1920-ra kellett volna kifejlődnie.) Ekkor a mai értéknek megfelelően, kereken 800 ezer koronában állapitva meg az alaptőkét, elhatározta a felügyelő bizottság, hogy az 1904. évtől kezdődőleg a kamatokat a végrendeletben felsoroltaknak kiadja. Azóta tehát élvezik és pedig a következő arányban:

1. Az erdélyi ref. egyházkerület | 25% — | 12.000 | kor.
2. Helyi ref. kollegium | 22% — | 10.560 | 〃
3. Helyi ref. egyház | 5% — | 2.400 | 〃
4. Ákosfalva, Backamadaras és Nyárádszentbenedek kisközségek együtt | 00·5% — | 240 | kr.
5. A belügyminiszterium | 25% — | 12.000 | 〃
6. Helyi róm. kath. főgimnázium | 4·5% — | 2.160 | 〃
7. Maros-Vásárhely város közönsége | 18% — | 8.640 | 〃
Összesen | 100% — | 48.000 | 〃

Megjegyzendő, hogy a m. kir. belügyminiszterium, 12 ezer korona évi részesedését – 10 évre – a város kulturális céljaira engedte át.